Daleko od domaćih političkih intriga i spletki, SDP-ov europarlamentarac Tonino Picula u Bruxellesu se prometnuo u političara do čijeg se mišljenja drži i koji suvereno i kompetentno analizira vanjska i domaća politička zbivanja, a pritom ne ulazi u sitna razračunavanja.

Nastupom u Nedjeljom u dva predstavio se kao potpuno zreo političar s integritetom koji je o svim temama izrazio svoj jasan stav, a da pritom nije prešao granicu i ušao u sukob sa stranačkim šefom Zoranom Milanovićem.

Bez samosažaljenja

Tako je Picula sasvim iskreno i otvoreno rekao da zaslužuje prvo mjesto na listi za Parlament EU, ali i dodao da je peto mjesto za njega izazov jer će mu omogućiti da se ponovno potvrdi kod svojih birača. Picula je, podsjetimo, na lanjskim europskim izborima osvojio najviše preferencijalnih glasova od svih kandidata, ali ni to mu nije pomoglo da ponovno nosi SDP-ovu koalicijsku listu za izbore u svibnju. Štoviše, iako zvijezda proteklih izbora za EU, čini se da je Picula pao u potpunu nemilost šefa stranke Zorana Milanovića. No Piculu to nije odvelo u samosažaljenje i frustraciju. Koliko je stabilan i siguran u svoje kvalitete, pokazao je gostujući kod Aleksandra Stankovića, a kad se njegov nastup malo pozornije analizira, zaključuje se da je Picula šefu SDP-a održao četiri vrlo jasne lekcije.

Prvo, Picula je objasnio svoju suradnju s HDZ-ovim europarlamentarcem Davorom Ivom Stierom rekavši da se važne teme ne mogu izgurati bez saveznika. Trenutačna gospodarska situacija u RH više nego ikada traži suradnju vlasti i opozicije pa bi Milanović iz toga mogao izvući dobru pouku. Drugo, Picula je potpuno demistificirao službene posjete Australiji, kontinentu s “najnabrijanijim” hrvatskim iseljeništvom, rekavši da je kao ministar vanjskih poslova bio u Australiji te da je posjetio i hrvatske klubove koje je premijer za svog posjeta izbjegao. Treće, Picula je svojom svojevrsnom podrškom izbačenoj SDP-ovki Aleksandri Kolarić poručio da ne moraju svi u stranci misliti kao šef SDP-a. A ni za famozni “lex Perković” nije se libio reći da mu je drago da je ta priča gotova jer ona nije bila dobra za Hrvatsku. Četvrto, Picula je potpuno razgolitio stil Zorana Milanovića kada je otkrio da šef SDP-a s najpopularnijim SDP-ovim europarlamentarcem nije kontaktirao od travnja prošle godine.

Foto: Nel Pavletić/Pixsell

Foto: Nel Pavletić/PIXSELL

Izgledan protukandidat

Da se Picula prometnuo u jednog od politički najzrelijih esdepeovaca koji bi na unutarstranačkim izborima mogao biti najozbiljniji suparnik Zoranu Milanoviću, slaže se i politički analitičar Žarko Puhovski.

– Picula bi svakako mogao biti šef SDP-a i to bi radio bolje od Milanovića. On je po meni njegov najizgledniji protukandidat ako Milanović izgubi iduće parlamentarne izbore – rekao je Puhovski. Piculina je prednost što je u Bruxellesu, a ne u Zagrebu, nastavio je Puhovski, i u tome što ne sudjeluje u dnevnim, stranačkim tračevima.

>>Picula i Stier zasjenili Milanovića i Karamarka

>>Stier: Niti sam manje HDZ-ovac, niti je Picula manje SDP-ovac ako surađujemo